
    DOK JE VESELJE BILO U POVOJIMA, GACALO SE IZNEVJERENIM HORIZONTIMA KAO DA MEĐU PRSTIMA NEMA MOSTOVA

  
    MARIO

     

    Mislio sam napisati priču

o Mariju

ali onda se strop otvorio

i pokazao rebra kuće

unutra je kucalo srce

samo kao pas

usred dvorišta

s uzicom

bez gospodara

više mi nije bilo do priče

ni do Marija

kuća je umirala

a ja sam razmišljao

o Carveru.

  
    BITI IVICA PRTENJAČA

     

    Svaku večer kad legnem

izujem stopala

skinem kožu

i okačim je na vješalicu

tek tada uronim u bjelinu neba

okupan u skromnosti

    ali prema zakonu velikih brojeva

udvojena noć čini se precijenjenom

kao i kapi kiše s neke grane

ili kaplje znoja s vrška nosa

njenog ili njegovog

svejedno

    ipak

pas će uvijek polizati ranu

pa bila ona i bjelja od soli

zato i

koža

uvijek

može

na neki bubanj.

  
    * * *

     

    Bitka za Pariz još

nije počela

zamotajmo to klupko

još samo malo zaboravimo

da neba

nema u kapi kiše

spremit ću nam kokice

i počet ću pričati o

Eskimu koji mi

je nudio ženu

i o tamo nekom potoku

koji sam tražio po Montmartreu

a kad napetost dosegne

vrhunac rasprsnut ću

se kao balon iznad vode

tik prije no valovlje zašumi

i prijenos počne.

  
    KAJGANA

     

    Ubacio sam oko u

svaku ključanicu u

gradu

pa kad grad odlazi

na spavanje

ja ulazim u njegove krevete

zavlačim se pod

mirisne jastuke

i slušam kako diše

strelice noći podsjećaju na

zvijezde buđenje nije

predviđeno u priručniku

a ujutro

kad me pitaš što ću

za doručak

ja ću ti reći:

kajganunatostusmaslacem

i jedva primjetno

ću se nasmijati

i stresti zlatnu prašinu s kose.

  
    POSADA

     

    One bube što sam

ih posadio u čarapama

ne daju mi mira

izlazak iz cvijeta mladosti

u plavo jutro

morbidan je

djeca upijaju kišu

i rastu prema oblacima

dok po meni rastu

točkice prvo male

onda sve veće

narast će tolike da

ću morati prestati

koristiti deminutive

a kad crveni telefon

zazvoni preživjet će

samo žohari i djeca.

  
    * * *

     

    Čelične ptice kljucaju

tamo negdje po američkoj

pustinji

nema utjehe u jeziku

ni u kosi

ni u kaosu

ali potražit ću skrovište u

poznatoj riječi

i obećajem da me neće

biti nigdje drugdje

možda se tada

rasprsnem

nestanem

i konačno prestanem

polagati pravo na životinje

ako poslije i uđem

u metaforu kao kroz

vrata popodnevne sobe

zaboravit ću na

rebra dobre životinje

koju je snašlo

dok je mirno pasla

    njih je i

tako sve manje

a pitanje je li doista nebo

krivo za ptice nekako

me više ne uzbuđuje.

  
    SIGURNA KUĆA

     

    Zamisli

da smo se ujutro probudili u

autokarti Australije

vidjeli bismo klokane

ja bih te nosio u tobolcu

a zrak bi bio spretan

kao potez kistom flamanskog

maestra

popodne bismo ležali u

plićaku do koljena

i sanjali nebodere kako

se ljušte iz vode

njihova stakla od zmijske kože

u kojima galebovi traže

svoj odraz mirisala

bi na zloću

moja kosa saplela bi se oko

tvojih riječi

ali znaj

ne bih dopustio da

zaspiš u kući bez

prozora i vrata

dok je vani potres.

  
    KAO JAJE

     

    Dok balerina radi piruete

mislim na tebe

područje pokreta

je mjesto maske

nije kao

jutarnji program na teveu

hoću li se opustiti

kao za vrijeme reklama

ipak ne smijem naginjati

bilježnicu da slova ne

poispadaju čuvat ću ih kao

kap vode na dlanu

kao tebe kao

drvenu balerinu u

muzičkoj kutiji

evo i mrak ću spustiti

dok netko ne učini

štetu

    moje tijelo žudi jedno

toplo krilo

da se izlegne

kao jaje.

  
    VODNJAN VS. ARIZONA

     

    U okrilju doma

proizvodim laži

kažem Jasmina i

pomislim na cvijet

kažem prozirno

i već je tu mali patuljak

grize nokte i

misli na lezbijke

od danas znam

mnogo više

Talijani u Kineskoj četvrti

nisu dobrodošli

a ja bih bio

puno sretniji kada

bih mogao reći

Vodnjan a da ne

pomislim na Arizonu.

  
    SAVIJAČA

     

    Znam da ću otvoriti

još jedno pivo

pas će zalajati

možda će i na televiziji

biti film o tebi

uzet ću zatim

sjekiru nasjeći nešto

riječi umijesiti rečenicu

izostavit ću interpunkcije jer

mislim da savijača mora

bez prestanka u

krug nikako po strani

i baš zato

kad mi se pas približi

i pogleda me velikim

medo očima

ignorirat ću ga

pitam se hoće li

primijetiti.

  
    ANTENE

     

    Zaparaj kožu

da provrije meso kao

voda za čaj

kad popiješ i zadnju

dozu lijeka za smirenje

pomisli na zen

napiši haiku

i odigraj jednu rundu tekkena

nakon napornog dana

pogledaj gore odaj

počast Velikoj Bitki

i nemoj

da te previše pogodi što

su od svega ostale

samo antene

ti jalovi ožiljci neba.

  
    STARA LATINSKA

     

    Sašiti peć i prozor

pokrpati nebo i zarez

isplesti džemper od

bilja

mraka

i vode

(kao baka nekad

dok nisu počele sapunice)

između redaka

uplesti djetinjstvo

erekciju i strah od smrti

bez obzira na vrijeme

potrebno za savladavanje

čudnih zvukova i

teških matematičkih operacija

na kraju

dugo razmišljati o

staroj latinskoj

konac djelo krasi.

  
    KRUZI KOJI SE ŠIRE

     

    Kuglice užasa tako lijepo

pristaju ušima jedne

dame

vertikalna uznesenost

priziva Doriana Sivog

koji ne voli svoj odraz

u vodi

svi smo mi Dorian Sivi

viče riba fish

dok nese jaje

a sipa piše memoare

vlastitim crnilom:

napoj se probavlja duboko u noktima

u vodi je spas

viče Dorian Bijeli

na televiziji uporno gori

vatra u kaminu

ja živim u kruzima

koji se šire.

  
    * * *

     

    Praznina je najdublja na

bijelom papiru

omeđena stolom

sobom svemirom

samija je od visibabe

u Kalahariju
komunikacijske prakse

suvremenog čovjeka

očituju se

u težnji

za prelamanjem

svjetla na

fraktale želja
njeno tijelo

žudi

oskvrnuće.

  
    KRUG

     

    Gramatika kruga i

nedosanjanog sna

proganja me već

posljednjih nekoliko

minuta ili vječnosti

ne znam relativna su

krila leptira dok je

bio kukuljica na glavi

stabla nevinijih ruku

od mojih

njegovo lišće u

jesen su moji nokti

odgriženi do korijena tuge

sam

u prirodi

jezik

umire posljednji

a rođenje

uvijek

počinje krikom.

  
    * * *

     

    Utroba moje sobe

izvrće se prema van

meko meso kao

raspuknuta smokva

na crvenom hvarskom

suncu mi smo

gušteri uroborosi pa

načelno smišljanje

grijeha puti ni izbliza

ne može računati na mene

rekoh

načelno jer u sobi

punoj komaraca

ne može se nego

sisati slatki nektar

    kad sunce silazi

ulazi na velika

vrata ulazi u

oči pore ostavlja

lelujav odraz i

mrtvo naličje stvari.

  
    * * *

     

    Vino je ispralo

riječi jučer

prazna šalica kave

usta na tanjuru

žuto klasje negdje se

njiše na vjetru

noć je ostavila sjenu

kao kiša trag koji

rastače krajolik na prozoru

crnkinja pjeva blues

u nekom baru u Chicagu

na našoj kući

još jedna

cigla tišine.

  
    * * *

     

    Gusti razmak između trenutaka

puni se shizofrenim odrazom

na vodi grane razdragane kao

bundeve koje je neka

sigurna ruka izdubila

logikom svrdla usta su

zato naselili karijesi

sigurno i zbog

vena netom plombiranih

tako

kad krv ključa za

ključ trenutka treba samo

pomnožiti nepoznanice

tad počinje sezona

lova na lavove

i lica s ekrana od

kojih je netko

napravio

jutarnje naljepnice.

  
    * * *

     

    Stvari rastu oko

mene dok netko

krade bijelo svjetlo

utonuće

u trenutku

razboli teoriju

tlak se diže

zvjezdanog neba

uz duh neki

dah vjetra što

oko čestica zraka

radi meku opnu

sad još samo

da ih oplodi

mali veliki bijeli i

karnival počinje

ta pukotina u

parketu bit će

mjesto za odmor

bliže

nego ikad prije.

  
    * * *

     

    Jutarnja zebra

na ispaši u

mojoj sobi

na mom

krevetu u

podne

predvečer

je mrtva

umrle ptice

iz jastuka na

mom krevetu

noćas sam

stavio na

prozor

ujutro

su žive

budit će me

svakog jutra

olakšati

svu tu

silnu smrt

pred

večer.

  
    MJESEČEVE MIJENE

     

    Odgurujem od sebe

nepoželjne kore

naranče dok se

nektar slijeva

niz tvoje grudi i

ključa u podnožju

stavit ćeš toplu

ruku na moje

tvrdo čelo a

od moje slame

načinit ćeš krevet

potom će se mjesec u

pustom kamenjaru

izliti iz oka i

iskrenuti sunce

sjene će biti u podne

a ja ću se saviti pod

tvojim krilom

da konačno

omekanim.

  
    * * *

     

    Iz suznog pogleda

sna u kamenu

cijede se tumori

neba

u protoku vode

ogleda se šuma

ribe su došle

sa svojih ušća

da se mrijeste

a panova kola

žute su pjege

sunca

odjednom

čvornata stopala

stabala i nabrekle

njihove žile

navješćuju pomak

hoće li se skupiti na

autocesti i krenuti prema

gradu podno nebodera

ili samo

uzmiču

iz mojih snova?

  
    * * *

     

    Nema više tajni

u djevojačkom hodu grada

kutak za razonodu

umoran je od Kristova

iskušenja i uličnih svirača

veliki dječak i

latice luka

cvijeće/slika

i mrtva priroda

dok sam bio curica

pozivala sam na

igru u dvorištu

crtala sam mašne

preko lica i ljubila se

u ogledalu

kad sam postala dječak

sve je progutala

filozofija a mama

je postala zemlja

nema više tajni u

nogometu neurona

igraju se produžeci

na kladionicama stojim

onako.

  
    ILI ZAŠTO JE NASLOV DOŠAO NA KRAJU BALADE O KLUPKU I ČUNJEVIMA

  
    * * *

     

    Budi moj nemirni

patuljak djecom otvoren

do granice bola

i preko horizonta

kriči na nebesa

čuvar sedam strašnih

pečata i sutra će biti jučer

kao danas zlatna

prašina djevojčice

sa žigicama

i dok se kolektivni

simboli okupljaju

oko vatre oko

priče ti

ispeci zlatnožitu pogaču

a ja ću postaviti stol od

godova čvoravog stabla

jedimo zajedno.

  
    * * *

     

    U prosutoj kosi

po podu kočopere se

mrtve latice cvijeća

ne čuješ dok vičem

zagušen bukom usisivača

koji guta moje foneme

kao šuma dobre životinje

sintaksa poda

kao

kasna večera

krnja rečenica.

  
    * * *

     

    Teški su i olovni

oblaci povješani

po štriku u dvorištu

hevimetal produkcija

utopiš li pero

u tu tintaru

očekuj ruke od zemlje

koju treba okopati

procesuirati sprovesti

i mejlati Liliputancima

    moja tuga

nije

s ovoga svijeta.

  
    * * *

     

    Kad svučem kožu

uronim u party

čuvarice podzemlja

2000 kg čistog mesa

malim aparatićima

skidaju nedostatke

dermoabrakadazija

piše na svakom

istetoviranom stegnu

a ja si nekako

mislim

baš bih kose

oči pa da

kažem čing čong ping

i da to

ima nekog smisla.

  
    TIJELO

     

    Tijelo miriše tijelo

boli tijelo kupuje

tijelo voli tijelo

pravocrtno

dubokozorno

životožudno

bijeli zaron koji iksom

uvijek označava mjesto

neodređenosti ujutro

bez zraka grcajući

topeći potapajući

misao pijeska

klija u vodi

jednina

je prava

množina.

  
    * * *

     

    Gorostasne beskrilne ptice ispod

hrpe pokislog željeza na

ruševinama jezika

uzbuđenost slaganja

ledo kockica:

uzaludno čuči djevojka nad

vodom i skida šminku s

umornog lica

bila sam snijeg a svako

agregatno stanje vjere

poziva na mobilizaciju

u boj junaki

za narod svoj

s pjesmom na usnama

gazimo pepelno čuvaju se

riječi duboko u kripti

prekambrij kambrij

paleozoik kvartet

i ptice tap-tap

cin-cin

zvon-zvon.

  
    * * *

     

    Kad se probudim ujutro u

slici

centar svijeta

postane točka mirovanja

pupak lombeliko

okupan umiven očišćen

onda čekam

da se pojavi

lijepa djevojka iz snova

ili barem 10 dag mortadele

da ubije proizvoljnost.

  
    * * *

     

    Ime

ime

ime

punktuacija cross-reference

učestalost darivanja kroz

čarobnu kutiju

nimalo nalik milozvuku

bajke vilenjaci umornici

čunjave glave što rastu

iz nogu i sade

svoje oči kao parazite

pod koži

svrbež epitelna guli

se i britvom ponekad

Hell razor

snijeg pada

samo s ekrana.

  
    * * *

     

    Na margini stranice

probušio sam oblak koji

je zatrudnio dan

bujica crne kiše

gutala je foneme

dok je primorski plač

zapljuskivao obale

rumenih obraza i

teški se kapci spuštali

iza rešetaka trepavica

krik by krik na

premotavanju unazad

u groteski životne vrpce

da gledaju smiješnim

očima koje uvijek

vide i uvijek znaju

koje kapke ne

zatvaraju

niti da čuju vrisku

trsku slamku spasa

gradivne imenice

šaltaj program

ili

molim te

uđi u fusnotu.

  
    * * *

     

    Svako jutro narastem

pa probudim krevet

izađem iz okvira

pa se razlijem sobom

pa stanem

onda sam

onemoćali ud

polomljeni kišobran

nad ponorom nad

požutjelim svečanim slikama

postojanog kositrenog vojnika

pa se smanjim

pa me nema

otplovim niz kanal

u utrobu neke ribe

nestanem posve

u mračnom tunelu.

  
    * * *

     

    Misao je otišla za brodom

priča se u muzej naselila

trnci u prstima

da probiju himen kože

kilometri u noktima bolni

kao krivi tabani

i dalje

nujna ili rujna jesen

u prosjačkom srcu

otopit će se

kao sladoled na štapiću

djeteta što leti

leti k suncu

    mora da je lakše

s Isusom

S-I-S-U-S-O-M.

  
    PEJZAŽNA

     

    Fatamorgana betona kao

jednim potezom kista

premazana šuma

svečanom zelenom bojom

lijepa je zelena boja

zrcali kose stabala

što su rasle i u smrti

prisjeća se naboranih koža

od kojih smo radili maske

ni djeca joj ne mogu odoljeti pa

kao moljci padaju po tlu

    kiše

djeca

    sretan prizor.

  
    * * *

     

    Izljev duše u mozak

zemlja mi plače na

ramenu u polutami sobe s

indijanskom pjesmom na usnama

u vigvamu skvo

lijepa kao stereotip

daleka zmija

sunce je zadnji put

kroz krošnje provirilo 19**

puno je vode proteklo

dok smo naučili

obuti cipele

u vigvamu skvo

lijepa kao duša

daleka kao san.

  
    * * *

     

    Istraga nije polučila rezultate

jutro je

školjka noći progutala je

sedef čula

tijelo prljavo izbrazdano

kanalima slutnje nekog čudnog

mira

smrti

udovi teški jalovi

govornice poharane tihe

bubnjevi u daljini

potmulo najavljuju

jedno veliko svijetlo ništa.

  
    * * *

     

    Kad uđem u svoju kožu

zaboravim perpetuiranu stvarnost

ali samo ako ponesem TV sa sobom

maskiran u maloj želji projiciram

nove predjele na mekanim šapama

dobrih životinja u

seobi na jug

lakše bi bilo

sigurno

pravocrtno u krug u

nekoj kugli

ali kugla nije balon

pa da ju probuši kategorija

ja nisam planet.

  
    * * *

     

    Renesansa probuđenog boka

kao odsukane barke iz

plićaka

ujutro

dok još sunce nije visoko a

ptice lagano zriju na granama

spirući noć s lepetnih krila

čudo u božjoj ulici

pučina otvorenog mora

novi je život snovitog

moreplovca čija noga možda

ne nalazi smjer kao nekad

ali čija torba

boga mu

puna je priča

svih onih priča

što nose naramak jutra.

  
    * * *

     

    Čuveni most preko rijeke

zaboravio je ogrtač od vala

zaboravili smo i mi

kako izgleda jutro

bez patine noći

sjaja srebrnih zvijezda

što su se prelijevale iz

dalekih prstiju po tihim

ulicama

neka daleka čarolija naselila

je naše misli

i ne želi van

okupana nova

svako se jutro

želi izleći kao

jaje navući kožu od

noći i biti novi početak

u daljini pale se svjetla grada

gledam noć kako se spušta

po užadi s neba

i vlada.

  
    * * *

     

    Uronim u tvoje tijelo pa

se otopim kao sladoled

u podne na hvarskoj rivi

bez propusnice po

tvojoj bescarinskoj zoni

znam

da hodam po rubu

onda se odmaknem

usučem svoje bodlje

i umiljato kao

mačje klupko

zatreperim

prije prsnuća

izgrade se mostovi

osoljenog zraka.

  
    * * *

     

    Obješeni policijski sat

na zidu moje sobe u

predvorju želuca

tiktaka

uporan kao neuspjeh

pokrpano nebo svaki

čas će propustiti

nešto sluzi

i znam

da ćemo se naći u

istoj kanti s

usmrđenom ribom

mislim da ću si dati

ugraditi intragastrični balon

i njime odvažno i protupropisno

na put oko svijeta

u 80 slika

ili barem dok ne prsne

i ne poprska sve

prstohvatne kolobare neba.

  
    * * *

     

    Izbili su mi iz glave

više ne mislim

na svoje tvrde

olovne trepavice

udovi su mi lagani

osluškuju bilo prostora

i bijelo treperenje

kad se probudim

naći ću se oguljen

kao rumena naranča

    prije mraka

još ću jednom zasvijetliti.

  
    * * *

     

    Zaigrana sjena u parku

ispod ljuljačke

u kamenu

treperi na vjetru u podne

poslije ispija kavu

s drugim sjenama

na trgovima i balkonima

na kraju

uskače u kanal

pored puta

i otplovi

oteče

    ponekad je teško

vidjeti čovjeka

svog sazdanog od sjena.

  
    * * *

     

    Brod zaplovi

čuje se disanje

naviru kosine bez reda i poretka

brod nestane pod plahtom

i opet se pojavi

kad mjesečina zaboravi

svoj put kući

    ne želim se vratiti

u utrobu kita

koji potmulo doziva svoje žrtve

želim umrijeti u ovoj pjesmi brodu

otresti sa sebe gusara

i vratiti se očišćen

na početak priče

o svijetu

u kojem bol nije

i muškog i ženskog roda.

  
    * * *

     

    Moja olovka ostavlja trag neba

popodne u ruci majstora

uroniš u procjep

između krovova slova

i snatriš ulice interpunkcija

110 m s preponama

odzvanja glas iz zvučnika

starter pogađa glinenu pticu

i sve se skuplja pod upitnikom

    naseljavaju li baloni od sapunice

kišobrane

koji plaču za pocijepanim nebom?

  
    JA SAM KRIV

  
    1.

     

    Shizofreni subjekt tjera me da tražim

svoj poludjeli predikat, ali on mi uzmiče,

pod stolom, pod urom, pod zidom.

Poigra se na putu s mojim klupkom,

pogladi me po kuštravoj kosi,

poljubi mi curu…

igra se sa mnom.

Igraj se sa mnom, zavapim.

On bježi preko stola,

u čizmama od sedam milja,

ispod hvarskog sunca na hvarskoj rivi

sve prema pukotini svijeta,

propisanom pupku.

Tamo je u klasičnoj sačekuši

pa sjekirom posred glavinje.

I kako sad ja to znam,

a ipak tamo idem.

  
    2.

     

    Nikad neću imati djecu

pa makar djeca nikad ne imala mene.

Ono što ja nudim nisu kamenčići sunca,

zelene livade i mlin.

Čak ni ptice što klize po ožiljcima neba

slušajući pjev dnevnih spavača.

I dok mi shapeshiftersi napadaju lijevu polutku,

na desnoj je pomrčina mjeseca.

I neka nitko ne orbitira oko mene.

Rekoh, ja nisam planet,

a pokoji most ne čini mi se čovjekom.

Tek možda zaboravljenim projektom P-301.

  
    3.

     

    Ja gonim krdo velikih riječi,

i na njima gomilam

mrtve puške.

Po tepihu od cvijeća,

ljubičica i krizantema

valjaju se goli ljubavnici.

    Niti jedan zrak nije pretežak za bijeg.

    Dok svijećom ištem bolest

kao zalog za čovjeka,

čekam debelu Ciganku

da mi gatne iz taloga noći

i kaže mi zašto sanjam zlatnu prašinu

kad je oko mene samo teška olovna tišina.

     

    
      Vesni
    

  
    4.

     

    Gledala me kao ovisnika. U bijelom, čista.

Otresao sam prašinu s vrtih vitih ramena,

a da ruka nije pokleknula, odmah bih se bio

uhvatio za slabi vrat i zavrnuo si glavom.

Kao dobroj kokici u kadi.

Uzeo sam svoju dozu endorfina na recept i otišao

kući.

Ali znao sam, ne djeluje.

Bit će da sam pogledao previše sretnih filmova.

“Noć u videoteci”,

dobar naslov.

  
    5.

     

    Plakao sam unutar stabla

i šutio svijet oko sebe.

Suhe grane okretale su se k meni,

kao da me žele odstraniti

od sebe,

kao da sam neko

strano tijelo prirode,

tumor na dvanaestercu

nikad prežaljene pjesme.

    Između djeteline i maćuhice

nepremostiv je jaz;

ovaj fortune cookie

ne želi u rat.

  
    6.

     

    Moje srce je kuća

Ujutro rasteže se u Španjolskoj

pa je hacijenda s velikim smeđim trijemom.

Popodne već je u Japanu

pa je pagoda do koljena u sakeu.

Kad pak zaraste u bršljan,

sliči na ljutog Rusa i nitko joj neće blizu.

    A onda opet

bude i topli kakao,

kad kiše dugo padaju

i ispiru boje s krajolika.

    Moje srce veliko je ko kuća,

u njega stane cijeli jedan grad

bez ljudi.

Jedino mi nije jasno

što radi noću

u mom jastuku.

  
    7.

     

    Neki nemir bušilice

uvlači se u moj

fragmentirani horizont.

Prosvrdljena knjiga mogla

bi se zapaliti od korica:

ni slovca da ostane pod

prljavim noktima.

U 23 sata i 5 minuta odlazim

iz svoje sobe, a

zapravo želim iz osobe;

iz stvarnosti na

neko drugo mjesto,

gdje život ne vrijedi ni boba,

gdje se muškost dokazuje

mačevima ili

barem mesarskim sjekirama.

Ovo lutanje prerijama žila

umara do krvi;

da mi je reći, do srca,

podmazati šarku-dvije

pa potonuti u zaborav.

  
    Davor Mandić

    Rođen 1976. u Puli. Prozaik, pjesnik i novinar. Diplomirao hrvatski jezik i književnost na Filozofskom fakultetu u Rijeci. Zaposlen u riječkom Novom listu kao urednik kulture i priloga Mediteran. Voditelj radionica kratke priče, novinarstva i novinarstva u kulturi.

    Objavio: Mostovi (pjesme, 2009), Valjalo bi me zamisliti sretnim (kratke priče, 2014) i Đavolja simfonija (roman, 2016).

